इस्लामाबाद. पाकिस्तान में पहली बार एक फास्टफूड रेस्टोरेंट में रोबोट वेट्रेस का काम कर रहा है। मुल्तान के Pizza.com रेस्टोरेंट में रोबोट का इस्तेमाल कस्टमर्स का ऑर्डर डिलिवर करने में किया जा रहा है। रेस्टोरेंट मालिक के बेटे सैयद ओसामा अजीज ने इस रोबोट के डेवेलप किया है। इस रोबोटिक वेट्रेस को देखने के लिए रेस्टोरेंट के सामने लंबी लाइन लगने लगी है। रिपोर्ट्स के मुताबिक रेस्टोरेंट मालिक दूसरे शहरों के आउटलेट में ऐसे ही रोबोटिक वेटर रखने का प्लान बना रहे हैं। इसमें भारत का हैदराबाद स्थित ब्रांच भी शामिल है। बेटे ने दिया था बिजनेस बढ़ाने के लिए आइडिया...
- डॉन न्यूज पेपर के मुताबिक रोबोट का वेट्रेस की तरह इस्तेमाल किए जाने के बाद रेस्टोरेंट में कस्टमर्स की भीड़ बढ़ गई है।
- रोबोट को डेवेलप करने वाले ओसामा रेस्टोरेंट मालिक के बेटे हैं। उन्होंने इस्लामाबाद की नेशनल युनिवर्सिटी ऑफ साइंस एंड टेक्नोलॉजी से इलेक्ट्रिकल इंजीनियरिंग में ग्रैजुएट किया है।
- रेस्टोरेंट मालिक अजीज अहमद जाफरी ने कहा, "जैसे ही रोबोट वेट्रेस की खबर फैली, हमारी दुकान के बाहर कस्टमर्स की लंबी कतार लग गई।"
- "मेरे बेटे ने िबजनेस को बढ़ाने के लिए कुछ अनूठा करने का ये आइडिया दिया, जो कामयाब रहा।"
मैंने बेटे से कहा- देश के लिए कुछ करो
- अहमद जाफरी ने कहा, "मेरा बेटा आगे की पढ़ाई के लिए अमेरिका जाना चाहता था। लेकिन, मैंने उससे कहा कि अपने देश के लिए कुछ करो, इस शहर मुल्तान के लिए कुछ करो। आज मुझे एक मुल्तानी होने पर गर्व है। हममने कराची और इस्लामाबाद को पीछे छोड़ दिया है।"
दूसरे शहरों से भी आ रहे कस्टमर्स
- अहमद जाफरी ने कहा, "हमारे रेस्टोरेंट में केवल मुल्तान से ही नहीं, बल्कि दूसरे शहरों से भी कस्टमर्स आ रहे हैं।"
- "हम चार और रोबोटिक वेट्रेस यहां लाने के बारे में सोच रहे हैं। लेकिन, हम यहां काम करने वाले दूसरे वेटर्स को नहीं निकालेंगे। हम ये नहीं चाहते कि कोई इस वजह से बेरोजगार हो।"
- "हमने सरकार से मदद की अपील की है, ताकि मेरा बेटा अपनी टैक्नोलॉजी को इम्प्रूव कर सके।"
ये है रोबोट की खासियत
- अहमद जाफरी के बेटे ओसामा अजीज ने बताया, "ये रोबोट कस्टमर्स तक जाता है, उनका वेलकम करता है। इसके अलावा रोबोट कस्टमर्स को खाना भी देता है और वापस काउंटर तक आ जाता है।"
- "इस रोबोट का वजन 25 किलोग्राम है और ये 5 किलोग्राम खाना ले जाने की क्षमता रखता है। अगर कोई इसके रास्ते में खड़ा हो तो रोबोट उससे हटने को भी कहता है।"
रोबोट के गले में इसलिए बांधा स्कार्फ
- ओसामा अजीज ने बताया, "इस रोबोट का बेसिक आइडिया मुझे चीन से मिला। वहां रोबोट पहले से ही रेस्टोरेंट्स में इस्तेमाल किए जा रहे हैं।"
- "फीमेल बॉडी शेप होने से मशीन को वजन ले जाने में आसानी होती है। हमने इसके गले में इसलिए स्कार्फ बांध दिया है ताकि कस्टमर्स को पता रहे कि ये एक फीमेल रोबोट है।'
- "इस रोबोट में इस्तेमाल किए गए इलेक्ट्रिकल और मैकेनिकल पुर्जे पाकिस्तान में बने हुए हैं।"
अभी तक नहीं रखा रोबोट का नाम
- ओसामा अजीज ने कहा कि एक बिजनेसमैन ने उनसे ऐसे रोबोट तैयार करने के लिए कॉन्टैक्ट किया है।
- उन्होंने बताया, "अभी तक रोबोट में ऑर्डर ले पाने का फंक्शन नहीं है। हम इस पर काम कर रहे हैं। कस्टमर्स रोबोट के टेबल पर आने का इंतजार करते हैं। वो तब तक अपना ऑर्डर नहीं देते, जबतक रोबोट उनकी टेबल पर नहीं पहुंच जाता।"
- "हमने अभी तक इस रोबोट का नाम नहीं रखा है, लेकिन मैं इसे एक नाम देने के बारे में सोच रहा हूं।"
hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva kas_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva